Document ID: 32014R1171

A BIZOTTSÁG 1171/2014/EU RENDELETE
(2014. október 31.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló 2007/46/EK európai parlamenti és tanácsi irányelv I., III., VI., IX., XI. és XVII. mellékletének módosításáról és helyesbítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre („keretirányelv”) (1) és különösen annak 39. cikke (2) bekezdésére,
mivel:
(1)
A 2007/46/EK irányelv az új járművekre vonatkozó igazgatási rendelkezéseket és általános műszaki követelményeket tartalmazó harmonizált keretet hoz létre. A 2007/46/EK irányelv a XIX. mellékletében megadott ütemezés szerint valamennyi jármű-kategóriára vonatkozóan kötelezővé tette a teljes járművek, köztük a több lépcsőben készülő járművek EK-típusjóváhagyását.
(2)
A 2007/46/EK irányelvnek a többlépcsős EK-típusjóváhagyási eljárásra vonatkozó XVII. mellékletének követelményeit ki kell egészíteni, hogy az eljárás teljesen működőképes legyen. A 2007/46/EK irányelv I., III. és IX. mellékletét is módosítani kell annak érdekében, hogy biztosított legyen a kapcsolat a több szakaszban gyártott járművek különböző gyártási szakaszai között.
(3)
A 661/2009/EK európai parlamenti és tanácsi rendelet (2) számos irányelv hatályon kívül helyezéséről és az ENSZ Európai Gazdasági Bizottsága (ENSZ-EGB) megfelelő előírásaival való felváltásáról rendelkezett. Mivel a 661/2009/EK rendelet 2014. november 1-jétől hatályon kívül helyezi az említett irányelvek többségét, indokolt naprakésszé tenni a 2007/46/EK irányelv VI. mellékletének megfelelő bejegyzéseit.
(4)
A megfelelőségi nyilatkozatok különböző mintáiban a menetkész tömegre és a tényleges tömegre vonatkozó bejegyzések esetében alkalmazott számozás egységességének biztosítása érdekében helyesbíteni kell a 2007/46/EK irányelv IX. mellékletét. Emellett a XI. mellékletben egyértelművé kell tenni, hogy a fejtámlarendszerek csak az M1 kategóriájú járművek esetében kötelezőek.
(5)
A 2007/46/EK irányelvet ezért ennek megfelelően módosítani kell.
(6)
Elegendő időt kell biztosítani a gyártóknak ahhoz, hogy ezen előírásnak megfelelően hozzá tudják igazítani járműveiket a többlépcsős típus-jóváhagyási eljárásra vonatkozó új követelményekhez és módosítani tudják a megfelelőségi nyilatkozatot.
(7)
Az e rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
(1) A 2007/46/EK irányelv I., III., VI., IX. és XI. melléklete e rendelet I. mellékletének megfelelően módosul.
(2) A 2007/46/EK irányelv XVII. mellékletének helyébe e rendelet II. melléklete lép.
2. cikk
Az új járműtípusok típusjóváhagyásának megadása az e rendelettel módosított 2007/46/EK irányelv szerint történik.
A gyártók valamennyi új járműre az e rendelettel módosított 2007/46/EK irányelvnek megfelelő megfelelőségi nyilatkozatot adnak ki.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ezt a rendeletet 2016. január 1-jétől kell alkalmazni. A gyártóknak a jóváhagyó hatósághoz intézett kérésére ennél az időpontnál korábban is alkalmazható.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 31-én.

Labels: 7
8